medieval-data/medieval-letters huggingface dataset:
EPISTOLA CCXCIV. AD . . . . .
Author: Gilbertus Foliot

Moris esse solet amantium, ut rei dilectae mentionem nunquam audire fastidiant, qui, potius ex ipsa confabulandi frequentia, humanus affectus circa rem quam diligit, amplius inardescat.

Quae ad honorem Dei et utilitatem sanctae Ecclesiae in usus pauperum devotione fidelium collata sunt, eis nequaquam cuiquam temeritate sunt auferenda, sed eis potius observanda sunt et augenda. Ex quo vestrae personae notitiam habuimus, vobis propensiori charitate adhaesimus, et ad vestrum honorem quoties se opportunitas obtulit, attenta sollicitudine operam dedimus. Inde est, quod ea quae litteraturae et honestati vestrae honores accumulare videntur, discretioni vestrae confidenter suggerimus. Rogamus itaque omnifarie et monemus diligenter, quatenus D. diligatis, et ad ipsius profectum totis viribus intendatis. Siquidem plurimum commendationis et favoris vestra consequetur honestas, si tantae honestatis et tam profundae litteraturae virum, quem eloquentiae pulchritudo venustat Ecclesia Londoniensis acceptum habet, et valde commendat, charum habueritis et studueritis exaltare. Provideatis ergo ei quemadmodum deceat dantem et accipientem, ne forte si ejus tam laudabilia merita irremunerata remanent, famae vestrae inde merito detrahi posset.
EPISTOLA CCXCV. AD . . . . .
Author: Gilbertus Foliot

Cum hactenus apud clementiam vestram facilem votorum nostrorum obtinuerimus effectum, evidenter conjicimus ex praeteritis, quod sperare debeamus de futuris. Hinc est quia de benignitate vestra simul et dilectione confisi, liberalitati vestrae devotissime supplicamus, quatenus pro amore Dei et nostrae si placet precis intuitu, opere complere velitis quod ore promisistis. Exsultat siquidem spiritus noster in Deo salutari nostro quia respexit et visitavit vos Oriens ex alto. Cui gratias ago quod zelum poenitentiae inspirare vobis sua dignata est clementia. Impulsus eratis machinatione diaboli ut caderetis, et per Spiritum sanctum suscepit vos dextera Domini.
EPISTOLA CCXCVI. AD . . . . .
Author: Gilbertus Foliot

Notum sit tam praesentibus quam futuris, quod ego Gilbertus Londoniensis episcopus dedi Willelmo Coquo, servienti meo, pro servitio suo, totam illam terram de antiquo managio apud Fuleham, quae jacet circa ecclesiam, sicut illa divisa est per fossatam, hinc a virgulto episcopi, inde a via publica, quae descendit in Tamisiam. Hanc autem dedi illi tenendam de me et successoribus meis libere et haereditabiliter, pro una libra piperis annuatim, ad festum Sancti Michaelis exinde solvenda. Quod, quia firmum et inconvulsum manere volo, praesenti scripto et sigilli mei attestatione confirmo. His testibus . . .
EPISTOLA CCXCVII. AD . . . . .
Author: Gilbertus Foliot

G. Dei gratia Londoniensis episcopus.

Audio te Siculas, frater, olfecisse divitias, fulvique metalli nuper afflatum aura, in externas non jam animo solum, sed et corpore tendere nationes. Qua in re quis sis quamve turpiter ambias, evidenter ostendis, qui fractus animo vel pertaesus inediae divitias tibi, ipso vel animae tuae dispendio misere comparare disponis. Fortunam Crassi legisti, qui bibendo quod sitiit, ignominiosa morte male satur, occubuit. Tu quoque non ditescere, sed statim dives esse desiderans, mavis in mortem dives impingere, quam momento temporis quod desideras id non esse. Unde ne in mortem insalutatus exeas, nolenti jam salutem verbum tibi salvationis emisi, si quo tandem modo resipiscas, si memor affectionum, si memor patriae, si parentum, si societatis et gratiae, oculi caecutientis ophthalmium manu tandem discretionis abstergas, et desperationis foveam, in quam ignavia te pertrahente corruisti, tam prudenter quam fortiter exiens, de bono Jesu qui dat omnibus affluenter, et non improperat, nihil haesitans, cum magna spei certitudine ad nos reditum maturare contendas.

Notes: ( Linea sequens
in litura est. )
EPISTOLA CCXCVIII. AD . . . . .
Author: Gilbertus Foliot

Pro litteratis et honestis viris attentius intervenire, et eorum commodis diligenter intendere, sacerdotalis officii cura nos admonet, et debitum exigit charitatis. Inde est quod dilectionem vestram de qua plurimum confidimus, cum omni sedulitate rogamus, quatenus R. archidiacono jamdudum clerico et amico nostro, ecclesiam Sancti Joannis, quam sibi a Lamberto cessam esse accepimus, concedatis, et inde vobis eum clericum devotum et fidelem, nostrarum precum interventu constituere procuretis, ut de vestrae dilectionis effectu, cum ampliori praesumptione de caetero possimus confidere et eam exinde debeamus ex meritis commendare. Quidquid enim humanitatis et gratiae nostrae praesertim petitionis obtentu, ei a vobis impensum fore noverimus, non aliter quam nobis impensum gratum habebimus et acceptum. Valete.
EPISTOLA CCXCIX. AD . . . . .
Author: Gilbertus Foliot

Inter mundi hujus varietates, illuc dirigere mentis intuitum, ubi nullum est varietatis periculum.

Quos honestas vitae commendat ad gratiam, et piis meritis jam diu declarata religio, his apud serenitatem vestram et conversationis honestae testimonium perhibere justum est, et ut in justis petitionibus suis a vestra gratia clementer exaudiantur, devote porrectis precibus exorare. Ecclesia siquidem Sanctae Trinitatis, quae a bonae memoriae Mathilde, dudum Angliae regina, Londoniae aedificata est, et honesto canonicorum regularium conventu nobiliter instituta, ab ipsa sua fundatione usque nunc et plenitudine charitatis et suscepti a se ordinis observantia, late claruit, et odoris boni suavitatem emittendo ex se, caeteris sui ordinis ecclesiis velut speculum quoddam et defaecatae religionis exemplar emicuit. Quae cum ad praesens in oborta sibi necessitate, interposita appellatione confugerit ad vos, cum postulante petimus, cum supplicante postulamus, ut directum ad sanctitatem vestram ejus nuntium benigne suscipiatis, et ne possessionis suae qua multorum necessitati subvenit, detrimentum sustineat, quantum permiserit justitia, paterna, si placet, gratia provideatis.
EPISTOLA CCC. AD . . . . .
Author: Gilbertus Foliot

Salutem et debitum cum omni devotione famulatum.

Dilectio, dilectissime, et honoris exhibitio, quam a multis retro annis mihi impendere non destitit excellentia vestra, eam in vos affectionem meam promeruerunt, ut et quaecunque vestris seu vestrorum commodis aut honori credimus expedire, omni studio et conamine tanquam propria negotia merito debeam procurare. Inde siquidem est, quod si dominus abbas sollicitudinem vestram circa negotium hoc affectuosam compererit, nec volet, ut credo, nec audebit vestrae contraire voluntati. Eo etiam studiosius huic negotio insistere debeatis, quod alii istius exemplis incitati, libentius se vestris consiliis committent, qui istum viderint in jus suum vestro juvamine esse promotum. Valete.
EPISTOLA CCCI. AD . . . . .
Author: Gilbertus Foliot

Quo penes vestram, dilectissime, celsitudinem nostra fere nulla sunt merita, eo beneficium gratius aestimabitur, quod munificentia vestra solis inclinata precibus exhibebit. Lator hic praesentium, affinis et familiaris noster, tuitioni vestrae per nos commendari desiderat, sperans sibi successum optime, si vobis obsequentium eum numero velitis ascribere, et eum vero multa et animi liberalitas, et litterarum copia commendat ad gratiam, ut quod alio petente cupit assequi, in id sit ipse propter se dignus admitti. Quem cum prece nostra juveritis opemque sibi in necessitate contuleritis, et ipsum servitio obnoxium, et nos vobis amplioris gratiae debitores efficietis.
EPISTOLA CCCII. AD . . . . .
Author: Gilbertus Foliot

Si de vestra in nos benevolentia confidimus, nostra non id exigunt erga vos merita, sed operatur sola vestra liberalitas et gratia. Vos tamen id pro certo nosse volumus, quod servitio vestro animo promptissimo parati sumus. Idem vero de gratia vestra sperantes, affectuose rogamus, ut negotium amici nostri, praesentium latoris, R. diligenter audiatis, et illud per servitium suum apud D. regem promovendo, nos et servitii et gratiae debitores habeatis. Valete.
EPISTOLA CCCIII. AD . . . . .
Author: Gilbertus Foliot

Quoniam generatio transit, et generatio advenit, et quod a transeuntibus geritur a succedentibus, nisi certis indiciis elucescat, ratum non tenetur, utile duximus rerum gestarum series litterarum testimonio et sigilli impressione confirmare. Sciant ergo universi:

Infortunio pauperum amicorum affectu pietatis condescendere; Sacro proposito firmiter adhaerere; Perfectam dilectionem cum debita subjectione; Magis sperare in Domino quam in homine. Apud Deum adoptari in filium. Satagendum nobis est et procurandum sollicite, ne lites in nostra decisae praesentia, ulla possint iterum occasione in controversia denuo suscitari.
EPISTOLA CCCIV. AD . . . . . .
Author: Gilbertus Foliot

Lator praesentium A. honeste apud nos conversatus, a nobis susceptus est in clerum, et ad diaconatus gradum canonice promotus. Quem quidem litterarum studia ad vestram usque provinciam secutum, vestrae, ut asserit, mores gentis et amicitia sancta eatenus devinxerunt, ut natale solum tanta cupiat compensare dulcedine, et ibidem nostra cum licentia conversando, vitae consummare curricula. Illius ergo votis et precibus tandem acquiescentes, ad sublimitatem vestram cum hujus scripti testimonio eum transmittimus, rogantes quatenus ob amorem Dei et reverentiam suscepti ordinis, ipsum benigne recipiatis, et in ordine suo apud vos ministrare permittatis, et si vitae honestas meruerit, ad ulteriora velitis promovere, quem liberum et a nostra de caetero subjectione absolutum, vestrae, si placet, obedientiae deservire permittimus. Valete.
EPISTOLA CCCV. AD CLER. ET LAIC. LOND.
Author: Gilbertus Foliot

G. Dei gratia Londoniensis episcopus, dilectis sibi in Domino, clericis et laicis per episcopatum Londoniensem constitutis, salutem, gratiam et benedictionem.

Pium est, fratres charissimi, operibus misericordiae ad propositum charitatis sic properare stadium, ut tempore messionis aeternae, salutis optatae bravium comprehendamus, sic dum vivitur seminare, ut multiplicato fructu exspectatae jucunditatis stolam excipiamus. Unde vos attentius exhortamur in Domino, quatenus promissae remunerationis fiducia, cura propensiori piis actibus indulgeatis, inter quos eleemosynarum lucet largitio quae peccatorum delet offensa, quae dilectionis Dei et proximi nobis lumen infundit. Cum itaque leprosi Sancti Leonardi de Northamtonia, non solum corporis intolerabili torqueantur cruciatu, verum extrema laborare dignoscuntur inedia, pro eis universati vestrae supplicare, pietatis affectio nos impellit, quatenus per hunc latorem praesentium, eorum nuntium, de facultatibus vestris aliquam portionem ad eos mittentes, eorum relevetis miseriam, et quod propriis non possunt, vestris impendiis adjuti, quod ad miserabilem victum sufficiat, per vos habere se gaudeant. Nos vero de Dei confisi misericordia, his qui saltem modicum jam dictis fratribus erogaverint, viginti dies relaxamus, et bonorum omnium quae in nostra fiunt Ecclesia, participes constituimus. Valete in Christo.
EPISTOLA CCCVI. AD . . . . .
Author: Gilbertus Foliot

Pastoralis officii nos admonet auctoritas, singulari cura prospicere, ne lites coram nobis transactione sopitas, in jurgia suscitet litigantium perversitas, et quod utiliter est ordinatum, iterato revocetur in dubium. Ut igitur plenum robur obtineat compositio inter M. et A. mutuo consensu inita, nos eam litteris mandare decrevimus, quae in praesentia nostra tandem hoc fine conquievit. Nos itaque hanc conventionem non solum injuncta nobis auctoritate approbamus, verum etiam sigilli nostri appositione communimus, fraternitatem vestram rogantes attentius, ut vestrum in his assensum praebeatis et auctoritatem.


Notes: ( Multa in hac epistola desunt. )
EPISTOLA CCCVII. AD . . . . .
Author: Gilbertus Foliot

Qui ad coelestem patriam pervenire desiderant, opus est ut misericordiae operibus diligenter intendant, et de facultatibus sibi a Deo collatis, pauperibus, et praecipue piis locis ignis incendio vastatis, eleemosynas largiantur. Unde nos de salutis vestrae profectu, ut justum est, solliciti, universitatem vestram rogamus, monemus et exhortamur in Domino, quatenus operationi ecclesiae Sancti N. aliquod auxilium conferatis, ut tam per haec quam per alia bona quae in hac vita feceritis, ad gaudia aeterna feliciter pertingere valeatis. Valete.
EPISTOLA CCCVIII. AD . . . . . .
Author: Gilbertus Foliot

Vir honestae eruditionis et illibatae opinionis lator praesentium R. nostris apud benevolentiam vestram se postulat precibus adjuvari. Cui cum in petitione probabili deesse nec possumus nec debemus, liberalitatem vestram exoratam habere desideramus, pro eo et cum eo rogantes, quatenus pietatis intuitu et precum nostrarum interventu eum in petitione sua exaudiatis, et negotium ejus quod penes vos est, charitative promoveatis, ut ipsum vobis obnoxium servitio, et nos gratiae debitores constituatis.
EPISTOLA CCCIX. AD . . . . . .
Author: Gilbertus Foliot

Salutem et gaudere semper in Domino.

Licet omnibus quos fidei Catholicae commendat religio, benefacere debitores sumus, his tamen propensius intendere pietas hortatur, qui, Judaeorum spreta perfidia, sacra baptismatis unda renati, Jesu Christi fidem nudi plus eligunt, quam ut caducam habentes opulentiam occidentem legis litteram sectari velint. Et ne rectitudinis zelum in bonae voluntatis voto quotidianae necessitatis turbet instantia, eo solertius providendum, quo timetur justius, ne in neophitis eruditionis novae planta marcescat citius, quam in manentem charitatis radicem solidetur. Unde vestram, in Christo dilecti, exhortamur charitatem, ut in latorem praesentium ad fidem Christi Londoniae noviter conversum, oculos misericordiae et pietatis viscera benignius intendatis, quatenus fraternae charitatis in eum exhibita devotio eum tam novellum adhuc ad susceptae gratiae summam fortius augeat, et ad idem alios invitet. Nos autem his qui remunerationis aeternae intuitu, huic Nicolao aliquam de facultatibus suis portionem, ad relevandam ejus tenuitatem dederint, de Dei misericordia et apostolorum Petri et Pauli intercessione confisi, de injuncta sibi poenitentia viginti dies relaxamus, et orationum et beneficiorum quae in nostra fiunt Ecclesia, participes constituimus. Valete in Christo.
EPISTOLA CCCXI. AD . . . . . .
Author: Gilbertus Foliot

Gratum mihi, Pater charissime, munus existimo, quoties directis a sanctitate vestra litteris, quae circa vos sunt, statu perseverare incolumi, recognosco. Exsultat siquidem spiritus meus, et diem sibi festum agit homo meus ille interior, cum amicum meum dominumque charissimum sanum et incolumem, et in cunctis agentem prospere litteris aut nuntio de vobis laeta referente intelligo. Agit hoc illa charitas in virtutibus obtinens principatum, quae amicorum mentes insolubili sibi lege confoederans, locali distantes spatio unit spiritu, affectione conjungit, et absentes sibi praesentes assidue potenter intus operante virtute, constituit. Haec a memoriae meae pagina deleri non poterit, hanc nulla rerum vicissitudo perturbabit, quin vestris maneam et devotus obsequiis et promptus obedire mandatis. Valete.
EPISTOLA CCCXII. AD . . . . . .
Author: Gilbertus Foliot

Quae ad honorem Dei et utilitatem sanctae geruntur Ecclesiae, justum est firma consistere, et suis radicibus inconvulsa permanere. Inde est quod conventionem inter A. abbatem Sanctae Osythae et ejusdem Ecclesiae conventum, et G. Londoniensis Ecclesiae thesaurarium, super Ecclesia de Simin habitam, nos quia Deo placidam et Ecclesiae sanctae commodam attendimus, sicut chirographo inter eos conscripto, et sigillis eorum utrinque firmato, concepta est, approbamus, et concessa nobis a Deo auctoritate roboratam, ut in posteris inconvulsa permaneat, sigilli nostri attestatione firmamus.
EPISTOLA CCCXIII. AD . . . . . .
Author: Gilbertus Foliot

Salutem, et honoris debiti reverentiam.

Justis postulantium desideriis assensum praebere justum est, quoties petentium vota a rationis tramite non discordant. Religiosam itaque fratrum de Dunestaple attendentes affectionem, circa personam dilecti filii nostri canonicique vestri, domini T. cujus mores honestatem redolent, et prudentia virtutem sapit, benignum eorum petitioni assensum praebuimus, ipsumque ab ea qua nobis tenebatur obedientia absolutum, in ministerium ad quod a Domino concordi fratrum electione vocatus est, liberum concedimus, ut Ecclesiae Lincolniensi de caetero pareat, et ejus mandatis et monitis, ut justum fuerit, acquiescat. Unde ne a vestro, quod absit! capite recedatis, ne in communem etiam legem fraternae charitatis offendatis, mandamus vobis, et consulimus, et quae nobis a Domino commissa est, episcopali auctoritate injungimus ut quod a nobis actum est ratum habeatis, ipsumque ab ea qua vobis tenet obedientia absolutum, pie postulantibus concedatis, ut a Domino gratiam et debita charitatis praemia percipiatis.
EPISTOLA CCCXIV. AD . . . . . .
Author: Gilbertus Foliot
Date:  [et] [ad repar] [iciendum] [junctus] [facul] [Deum in] [gratiam] [qui ad prae] [juncta] [et] [et orati]

Quae donantur Domino, charissimi, donanti nequaquam pereunt, sed juxta vocem Domini, ei a quo donata sunt amplissime remuneranda conservantur, mensuram bonam et confertam et coagitatam et supereffluentem conferent in sinum vestrum. Nos itaque de salutis vestrae profectu solliciti, charitatem vestram commonemus in Domino, quatenus ationem, ecclesiae Beati Ivonis, et ad ref ejusdem villae pontem et calcedam, ubi dis admodum est commeantium transitus de tatibus vestris aliquod auxilium conferatis, et sanctis suis honorando, divinam vobis et peccatorum veniam acquiratis. Omnibus vero taxatum opus aliquid ob Deum hortat . . . . contulerint, de Domini confisi misericordia, de in sibi poenitentia, decem dies relaxamus, bonorum omnium quae in nostra fiunt Ecclesia onum participes constituimus. Valete.
EPISTOLA CCCXVI. AD . . . . . .
Author: Gilbertus Foliot
Date:  [ces hu] [antes,] [uscipiatis et] [ulis vestris] [reputetis]

De benignitate vestra simul et dilectione paternitati vestrae pro latore praesentium N. premiles et devotas porrigimus, impense rog ut eum amore Dei et ob reverentiam beati . . . . nostrae si placet precis intuitu benigne s clementer exaudiatis. Quidquid autem in oc gratiae et benignitatis invenit, nobis indultum .
EPISTOLA CCCXVII. AD . . . . . .
Author: Gilbertus Foliot

Lator hic praesentium, zelum ut fatetur habens aliquando sine scientia, patrem quondam suum Simonem secutus, a coetu vestro, quod modo lacrymabiliter deplorat, minus considerate discessit. Qui modo compunctus et conversus ad cor, rerum edoctus experientia quam grave sit a fratrum unitate sejungi, pulsat et suspirat ad vos, supplicans, et totis animae viribus expetens ut misericordiae sibi januas aperiatis, et ipsum utpote de caetero prudentius et perfectius obediturum, intra numerum vestrum admittatis. Unde quia revertenti nunquam sinum claudit Ecclesia, magis super uno gaudens converso ad poenitentiam, quam super multis qui poenitentia non indigent, cum pulsante pulsamus, cum supplicante preces effundimus, quatenus amore Dei, fraternaeque charitatis intuitu, iram si qua adversus eum concepta est, de corde sibi remittatis, et petitionem tam ejus quam nostram, si absque laesione ordinis vestri fieri potest, et sine scandalo, clementer exaudiatis. Valete.
EPISTOLA CCCXVIII. AD . . . . .
Author: Gilbertus Foliot

Salutem et pronum devotae fidelitatis obsequium.

Vetus est et antiquum: Qui confidenter diligit, loquitur confidenter, nec de ejus affectu haesitare qui potest, cujus sincera dilectio omnem suspicionis faecem eliminat. Inde est quia preces vestras negare non possumus, praesertim ubi vos vincit instantia, et magna intercedit auctoritas et dilectio.
EPISTOLA CCCXIX. AD . . . . . .
Author: Gilbertus Foliot

De vestra, domine, confisus liberalitate, obnixe vestrae supplico paternitati, quatenus ut vobis in omnibus ex devoto devotior existam, ad ecclesiae vestrae beneficium aliquod vestra me vocare dignetur excellentia, quod vobis honestum sit dare, et mihi a vestra suscipere largitate.
EPISTOLA CCCXXI. AD . . . . . .
Author: Gilbertus Foliot

Graviter, ut audio, delinquis, qui manus tuas ad decimas ecclesiae quae ad solum jus divinum pertinent, manum mittere non formidas. Unde tibi mando, et super Christianitatem tuam injungo, quatenus decimas ad ecclesiam de Fuleham pertinentes, sibi sine dilatione restitui facias, ne si eas injuste detinueris, iram ex hoc Dei incurras, et sententiam in te quam mereris excipias.
EPISTOLA CCCXXII. AD . . . . . .
Author: Gilbertus Foliot

Cum singulae virtutes, charissimi, acceptentur in conspectu Dei, nulla magis Deo placere legitur quam eleemosyna. Scriptum namque est: Date eleemosynam, dicit Dominus, et omnia munda sunt vobis . Quicunque igitur Deo placere desiderat, ex beneficiis sibi divinitus collatis, pauperibus erogare alienis necessitatibus subvenire intendat, ut a Domino ob ipsos collata, die illa in centuplum recipere valeat. Unde quia ex injuncto nobis officio vestri curam gerimus, vestram studiosius fraternitatem commonemus, quatinus ut et eleemosyna vestra pluribus in exemplum boni operis pateat attendatis.


Notes: (Luc. XI)
EPISTOLA CCCXXIII. AD . . . . .
Author: Gilbertus Foliot
Date:  [more]

Nonnullis innotuisse credimus, quanto foveantur solatio pauperes Christi divertentes ad hospitale juxta Sanctum Bartholomaeum in Londonia, et quantis egeat domus illa, quae tot millibus singulis diebus est necessaria et solatium ministrat universis. Hujus ergo tam religiosae domus intuitu, universitatem vestram hortamur attentius, rogantes et obsecrantes in Domino, et in remissionem vobis injungentes delictorum, quatenus latores praesentium, nuntios et procuratores illius venerabilis loci, benigne inter vos ad seminandum Dei verbum recipiatis, et fratribus qui ibidem sunt, divinis mancipati obsequiis, per vos et per commissos vobis populos, beneficia et eleemosynarum largitione misericorditer subveniatis. Nos quoque de divina confisi misericordia, omnibus qui pro a Dei aliquod illi domui beneficium contulerint, omnium orationum et beneficiorum Londoniensis Ecclesiae concedimus participationem. Valete.
EPISTOLA CCCXXIV. AD . . . . .
Author: Gilbertus Foliot

Gloria et honore in perpetuum coronari.

Latorem praesentium, filium nostrum B. honeste quod ad conscientiam nostram conversatum apud nos, charitati vestrae commendamus attentius, preces in hoc devote porrigentes, ut eum tanquam devotum filium cum gratia suscipiatis, et nostrae petitionis intuitu de chariore chariorem habeatis, ut nos ex hoc et dilectionis et amplioris gratiae debitores habeatis.
EPISTOLA CCCXXV. AD . . . . .
Author: Gilbertus Foliot

Universitati vestrae praesenti scripto notifico me ecclesiam de Wicham cum capella sua, ecclesia videlicet de Langeforde, caeterisque omnibus ad eam pertinentibus, H. clerico in eleemosynam concessisse, ipsumque in eisdem ecclesiis personam, ea quae nobis a Deo concessa est auctoritate constituisse. Quod ne revocari possit in dubium, paginae praesentis inscriptione, et sigilli mei appositione testificari pariter et confirmare curavi.
EPISTOLA CCCXXVI. AD . . . . .
Author: Gilbertus Foliot

Quia pius desideriis pronum adhibere debemus assensum, universitati vestrae praesenti scripto notificamus, nos ex concessione nobilis feminae, Ceciliae, videlicet Talbot, ecclesiam de Feenges, quae in ejus patrimonio sita est, ecclesiae Beati Jacobi supra montem Rothomagi et fratribus et infirmis in eadem commanentibus, et jugem Domino famulatum exhibentibus, ea qua permittente Domino fungimur auctoritate, in perpetuam eleemosynam concessisse, et venerabilem fratrem nostrum Herbertum ipsius ecclesiae Sancti Jacobi priorem, in ea personam ipsius ecclesiae Sancti Jacobi nomine, debita solemnitate constituisse. Quod ne deinceps revocari possit in dubium, aut aliqua forte machinatione convelli, praesenti scripto confirmamus, et sigilli nostri appositione corroboramus, et qui funiculus triplex non facile rumpitur, donationem hanc primo jam dictae ecclesiae, deinde nostra, postmodum sancti Thomae dudum Cantuariensis archiepiscopi charta, firmatam in perpetuum valituram, Domino juvante, confidimus. His testibus.